text: Aktion mod sort arbejde
  18 november 2011 kl. 09.21
  Vejle Kommune og Skat i Billund har været i aktion hos pizzeriaer, kiosker, grønthandlere og værtshuse. Flere steder var der ikke styr på de ansatte.
  Formålet med aktionen var at se på sort arbejde, sort økonomi, illegal arbejdskraft, samt socialt bedrageri. Tidligere har flere næringsdrivende fået besked om at være mere omhyggelig med bogføringen, og det blev også kontrolleret.
  
  Noget rod
  24 virksomheder fik besøg. I over halvdelen af dem var der rod i regnskabet.
  Der blev interviewet 20 ansatte. Seks af dem var på sociale ydelser. En enkelt indrømmede at have arbejdet sort siden 1. april 2011. Seks asylansøgere var i arbejde, fire af dem ulovligt. 
  En af asyl-ansøgerne stak af, mens en anden oplyste, at han ikke arbejdede på stedet, selvom han stod med forklæde på og betjente kunder.
  Tre virksomheder bliver meldt til politiet for at benytte ulovlig arbejdskraft.
  